Blandt produkterne, som Forbrugerrådet har testet i år og ikke vil anbefale, er den økologiske solcreme 'Spray solaire spécial enfants SPF 50' fra Bioregena.

Selvom cremen holder den lovede UVB faktor, giver den ikke tilstrækkelig beskyttelse mod solens UVA-stråler, som kan være skadelige for huden.

Derudover påpeger Forbrugerrådet Tænk, at solcremen er parfumeret til trods for, at det er et produkt til børn, hvor parfume frarådes.

Miljømærket, men uden tilstrækkelig beskyttelse

To af de produkter, der blev testet sidste år, er kendte mærker, som sælges fra supermarkedskædernes hyldemeter, og til trods for, at de er miljø- og allergimærkede, holder de ifølge Forbrugerrådet Tænks test ikke den angivne solfaktor.

Solsprayen 'Sunspray til børn og voksne SPF 30' fra Änglamark er mærket som faktor 30, men den reelle faktor ligger ifølge rådet kun på 23, mens sprayens beskyttelse mod solens UVA-stråler kun holder sig lige omkring minimumskravet for solcremer.

Det samme er ifølge Forbrugerrådet tilfældet med produktet 'Solspray SPF 30' fra producenten Derma.

Producenter er uenige

Producenter, importører og distributører af de undersøgte cremer og sprays anfægter Forbrugerrådet Tænks resultater. De mener, at konklusionerne er forkerte:

Mange solcremer holder ikke på huden ret længe. Derfor bør de smøres på i rigelige mængder, og gerne tilstrækkeligt mange gange i løbet af en dag. Vagn Jelsøe, vicedirektør i Forbrugerrådet Tænk

- Vi har fået Änglamark-solcremen testet på uafhængige laboratorier som følge af testen, og med det mener vi at kunne dokumentere, at den lever op til kravene og det, der står på emballagen. Emballagen og indholdet af produktet, som rådet testede i 2018, er derfor det samme i dag, siger informationsdirektør Jens Juul fra Coop, som står bag Änglamark.

Ifølge Jette Jacobsen fra Pureday, der importerer Bioregenas til Danmark, lever produktet'Spray solaire spécial enfants SPF 50' også op til gældende krav om beskyttelse.

- Vi har efterspurgt dokumentation på Forbrugerrådet Tænks metoder og information om testen, men det har vi ikke fået, siger hun og understreger, at 'producentens tests fra eksterne laboratorier viser, at sprayen lever op til krav om beskyttelse mod UVA-stråler'.

Forbrugerrådet Tænk: Resultaterne holder

Testchef i Forbrugerrådet Tænk, Hanne Damsted Vilsbøl, undrer sig over importører og producenters holdning til testen. Hun står inde for testens metoder og resultaterne af rådets undersøgelse.

- Vi anvender anerkendte metoder og et akkrediteret laboratorium, som har både høj ekspertise og solid erfaring på området. Det er selvfølgelig godt, at virksomheden tester deres produkter igen på baggrund af vores test. Men det ændrer ikke ved, at vi som en uafhængig instans kan konstatere, at de solcremer, vi har indkøbt som en almindelig forbruger og testet helt efter bogen, ikke er i orden, lyder det i en mail til DR Nyheder.

Vagn Jelsøe, vicedirektør i Forbrugerrådet Tænk, supplerer:

- Det er vigtigt, at vi kan stole på, at beskyttelsen har det niveau, der står. Alt andet kan resultere i skoldning og hudkræft, hvis man bruger solcreme med lavere faktor end lovet.

Pas på!

Med testresultaterne for øje opfordrer Vagn Jelsøe forbrugere til at tjekke solcremer og sprays en ekstra gang. Ikke bare for om beskyttelsen lever op til det, producenten lover - men også for, om produkterne indeholder problemkemi.

- Prisen er ikke afgørende for kvaliteten af solcremer og solsprays, når det kommer til beskyttelse og problemkemi. Og vi har set masser af eksempler på dyre produkter, der er problematiske. En creme med dårlig beskyttelse kan være god på andre områder, og en beskyttende solcreme kan indeholde hormonforstyrrende stoffer, siger han.

Samtidig påpeger Vagn Jelsøe dog også, at det vigtigste i disse varme dage trods alt er, at folk smører sig ind med rigeligt solcreme, hvis de vil opholde sig længere tid i solen.

- Kvaliteten af produkter er vigtigt, og det er rigtig, rigtig vigtigt, at man undgår solskader. Mange solcremer holder ikke på huden ret længe. Derfor bør de smøres på i rigelige mængder, og gerne tilstrækkeligt mange gange i løbet af en dag.